Βικτώρια της Σαξονίας-Κόμπουργκ-Ζάαλφελντ

Η Βικτωρία της Σαξονίας-Κοβούργου-Ζάαλφελντ (γερμανικά: Victoria von Sachsen-Coburg-Saalfeld, 17 Αυγούστου 1786 - 16 Μαρτίου 1861) ήταν η μητέρα της Βικτωρίας του Ηνωμένου Βασιλείου.

Πρώιμα χρόνια
Η Μαρία Λουίζα Βικτωρία γεννήθηκε στις 17 Αυγούστου 1786 στο Κοβούργο της Αγίας Ρωμαϊκής Αυτοκρατορίας. Ήταν η τέταρτη κόρη και το έβδομο παιδί του Φραγκίσκου της Σαξονίας-Κοβούργου-Ζάαλφελντ και της Αυγούστας, κόρης του Ερρίκου ΚΔ΄ του Ρόυς-Έμπερσντορφ. Αδέλφια της ήταν ο Ερνέστος Α΄ της Σαξονίας-Κοβούργου & Γκότα και ο Λεοπόλδος Α΄, ιδρυτής του βελγικού βασιλείου, που νυμφεύτηκε το 1816 την Καρλόττα, Πριγκίπισσα της Ουαλίας, τη μοναδική (νόμιμη) κόρη του Γεωργίου Δ΄ του Ηνωμένου Βασιλείου.

Πρώτος γάμος
Η Βικτωρία παντρεύτηκε στις 21 Δεκεμβρίου 1803 στο Κοβούργο τον Έμιχ-Κάρολο 2ο πρίγκιπα του Λάινινγκεν και μαζί απέκτησαν τέκνα:
 Κάρολος (1804-1856), 3ος πρίγκιπας του Λάινινγκεν, παντρεύτηκε την κόμισσα Μαρία Κλέμπερσμπεργκ.
 Φεοντόρα (1807-1872), παντρεύτηκε τον Ερνέστο Α΄ πρίγκιπα του Χόενλοε-Λάνγκενμπουργκ.

Μέσω αυτού του γάμου είναι πρόγονος διαφόρων βασιλέων της Ευρώπης, όπως του Κάρολου ΙΣΤ΄ Γουσταύου της Σουηδίας, του Φίλιππου ΣΤ΄ της Ισπανίας και του Κωνσταντίνου Β΄ της Ελλάδας.

Μετά το τέλος τού πρώτου συζύγου της, υπήρξε επίτροπος του πριγκιπάτου του Λάινινγκεν έως την ενηλικίωση του γιου της, Καρόλου.

Δεύτερος γάμος
Ο θάνατος το 1817 της Καρλόττας, Πριγκίπισσας της Ουαλίας, συζύγου του αδελφού της Βικτωρίας Λεοπόλδου, προκάλεσε μία κρίση διαδοχής, ενώ τρεις από τους θείους της Καρλόττας, οι γιοι του Γεωργίου Γ΄, ήταν έτοιμοι να νυμφευτούν. Ένας από αυτούς, ο Εδουάρδος των Γουέλφων-Αννοβέρου δούκας του Κεντ & του Στράθερν έκανε πρόταση γάμου στη Βικτωρία και αυτή δέχτηκε. Το ζευγάρι παντρεύτηκε στις 29 Μαΐου 1818 στο Άμορμπαχ και πάλι στις 11 Ιουλίου 1818 στο Παλάτι Κιού, όπου η δεύτερη τελετή ήταν κοινή, στην οποία ο αδελφός του Εδουάρδου, ο Γουλιέλμος δούκας του Κλάρενς, αργότερα Γουλιέλμος Δ΄, νυμφεύτηκε την Αδελαΐδα της Σαξονίας-Μάινινγκεν.

Λίγο μετά τον γάμο, το ζεύγος μετακόμισε στη Γερμανία, όπου το κόστος ζωής θα ήταν μικρότερο. Λίγο αργότερα η Βικτωρία έμεινε έγκυος και ο δούκας και η δούκισσα, αποφασισμένοι να γεννήσουν το παιδί τους στην Αγγλία, επέστρεψαν στο Ντόβερ στις 23 Απριλίου 1819 και μετακόμισαν στο Παλάτι Κένσινγκτον, όπου σύντομα γεννήθηκε η κόρη τους:
 Βικτώρια 1819-1901, πριγκίπισσα του Κεντ & του Στράθερν, μετέπειτα βασίλισσα του Ηνωμένου Βασιλείου. Παντρεύτηκε τον εξάδελφό της Αλβέρτο των Βέττιν πρίγκιπα της Σαξονίας-Κόμπουργκ & Γκότα.

Το τέλος
Η δούκισσα Βικτωρία απεβίωσε στις 16 Μαρτίου 1861 στην Οικία Φρόγκμορ σε ηλικία 74 ετών. Τάφηκε στο Παρεκκλήσιο του Αγίου Γεωργίου στο Κάστρο του Ουίνδσορ και την 1η Αυγούστου 1861 μεταφέρθηκε στο Μαυσωλείο της δούκισσας του Κεντ, στο Φρόγκμορ. 

Η κόρη της βασίλισσα Βικτώρια και ο σύζυγός της Αλβέρτος αφιέρωσαν ένα παράθυρο στο Βασιλικό Παρεκκλήσιο των Αγίων Πάντων στο Μεγάλο Πάρκο του Ουίνδσορ στη μνήμη της.

Η βασίλισσα Βικτώρια επηρεάστηκε πολύ από το τέλος της μητέρας της. Ήταν η αρχή ενός καταστροφικού έτους, το οποίο θα τελείωνε με το τέλος του Αλβέρτου εννέα μήνες αργότερα.

Πρόγονοι

Τίτλοι
1787 - 1803: Η Γαληνοτάτη Δουκική Υψηλότητα Πριγκίπισσα Βικτωρία της Σαξονίας-Κόμπουργκ-Ζάαλφελντ, Δούκισσα της Σαξονίας
1803 - 1807: Η Γαληνοτάτη Υψηλότητα Η Διάδοχος Πριγκίπισσα του Λάινινγκεν
1807 - 1814: Η Γαληνοτάτη Υψηλότητα Πριγκίπισσα του Λάινινγκεν
1814 - 1818: Η Γαληνοτάτη Υψηλότητα Η Χήρα Πριγκίπισσα του Λάινινγκεν
1818 - 1820: Η Αυτης Βασιλική Υψηλότητα Η Δούκισσα του Κεντ και του Στράθερν
1820 - 1861: Η Αυτης  Βασιλική Υψηλότητα Η Χήρα Δούκισσα του Κεντ και του Στράθερν

Παραπομπές

Οίκος της Σαξονίας-Κόμπουργκ & Γκότα
Βρετανίδες δούκισσες
Πριγκίπισσες της Γερμανίας
Πριγκίπισσες του Ανόβερου
Πριγκίπισσες της Σαξονίας-Κοβούργου-Ζάαλφελντ